মুহাম্মাদ ইবনে মারওয়ান

**আবু আব্দুর রহমান  মুহাম্মাদ ইবনে মারওয়ান ইবনুল হাকাম** ( ; মৃত্যু ৭১৯/৭২০ ) ছিলেন একজন উমাইয়া রাজপুত্র। তিনি ৬৯০ থেকে ৭১০ সালের মধ্যবর্তী সময়ে উমাইয়া খিলাফতের গুরুত্বপূর্ণ সেনাপতি ছিলেন, যিনি আর্মেনিয়া বিজয় করেন। তিনি বাইজেন্টাইন বাহিনীকে পরাজিত করে আর্মেনীয় অঞ্চল দখল করেন। ৭০৪-৭০৫ সালে তিনি আর্মেনীয় বিদ্রোহ দমন করেন এবং অঞ্চলটিকে একটি উমাইয়া প্রদেশে পরিণত করেন। তার পুত্র দ্বিতীয় মারওয়ান ( ) শেষ উমাইয়া খলিফা ছিলেন। 

## জীবনী

### প্রাথমিক জীবন ও জাজিরা গভর্নরত্ব
মুহাম্মদ খলিফা মারওয়ান ইবনুল হাকামের (শা ৬৮৪–৬৮৫ খ্রি.) পুত্র ছিলেন। তার মায়ের নাম ছিল যায়নাব, যিনি একজন দাসী নারী ছিলেন। এই কারণে মুহাম্মদ খলিফা আবদুল মালিক ইবনে মারওয়ানের (শা. ৬৮৫–৭০৫ খ্রি.) সৎভাই ছিলেন।

দ্বিতীয় ফিতনার সময় তিনি মাসকিনের যুদ্ধে তাঁর ভাইয়ের অগ্রদল নেতৃত্ব দেন। এতে তাঁর প্রতিপক্ষ ছিলেন আবদুল্লাহ ইবনুল জুবায়েরের ভাই মাসয়াব ইবনুল জুবায়ের। ৬৯১ সালে সংঘটিত এই যুদ্ধে মুহাম্মদ গুরুত্বপূর্ণ ভূমিকা পালন করেন। পরবর্তীতে তিনি পারসিক বংশোদ্ভূত খ্রিস্টান অভিজাত চিকিৎসক মারদানশাহের সহায়তায় নিসিবিস নগরটি পুনর্দখল করতে সক্ষম হন। শহর পুনরুদ্ধারের পর তিনি মার্দানশাহকে সেই অঞ্চলের গভর্নর হিসেবে নিয়োগ দেন।

৬৯২ সালে ইবনুল জুবায়েরের বিরুদ্ধে বিজয়ের পর তাকে বেত নাহরিন (উত্তর মেসোপটেমিয়া) ও তুর আবদিনের গভর্নর নিযুক্ত করা হয়। একই সময়ে তিনি হাররান শহরের উপরও প্রশাসনিক কর্তৃত্ব বজায় রাখেন। ঐতিহাসিক গ্রন্থে বর্ণিত হয়েছে যে, তিনি হাররানে একটি মাদ্রাসা প্রতিষ্ঠা করেন।

৬৯২/৬৯৩ খ্রিস্টাব্দে সংঘটিত সেবস্তোপোলিসের যুদ্ধে তিনি একটি বাইজেন্টাইন বাহিনীকে পরাজিত করেন। এতে তিনি কৌশলে বাইজেন্টাইন বাহিনীতে থাকা বৃহৎ স্লাভ সৈন্যদের নিজের পক্ষে নিয়ে আসেন। ফলে তারা সম্রাটের বাহিনী ত্যাগ করে তার পক্ষে যোগ দেয়। পরবর্তী বছর ৬৯৪ সালে তিনি একই স্লাভ বাহিনীর সহায়তায় বাইজেন্টাইন শাসিত আনাতোলিয়া অঞ্চলে অভিযান চালান। সেখানে তিনি জারমানিকেয়া নগরীর কাছে একটি বাইজেন্টাইন বাহিনীর বিরুদ্ধে সফলতা অর্জন করেন। এরপর ৬৯৫ সালে তিনি বাইজেন্টাইন সাম্রাজ্যের আর্মেনিয়া প্রদেশে আক্রমণ পরিচালনা করেন।

### আর্মেনিয়া বিজয়
৬৯৯–৭০১ খ্রিস্টাব্দে তিনি তাঁর ভাতিজা আব্দুল্লাহ ইবনে আবদুল মালিকের সঙ্গে গভর্নর হাজ্জাজ ইবনে ইউসুফকে সাহায্য করার জন্য ইরাকে গমন করেন। তখন আবদুর রহমান ইবনে মুহাম্মদ ইবনুল আশআসের বিদ্রোহ দমনের জন্য উমাইয়ারা কঠোর অভিযান পরিচালনা করছিল।

৭০১ খ্রিস্টাব্দে মুহাম্মদ ইউফ্রেটিস নদীর পূর্বদিকে অবস্থিত বাইজেন্টাইন নিয়ন্ত্রিত আর্মেনীয় অঞ্চলে সামরিক অভিযান চালান। এই অভিযানে তিনি স্থানীয় জনগণ ও গভর্নরকে উমাইয়া খেলাফতের অধীনতা স্বীকার করতে বাধ্য করেন। কিন্তু তাঁর বাহিনী সেখান থেকে চলে যাওয়ার কিছুদিন পরই আর্মেনীয়রা আবার বিদ্রোহ করে এবং তারা বাইজেন্টাইন সাম্রাজ্যের সহায়তা কামনা করে। এই পরিস্থিতিতে ৭০৩ ও ৭০৪ খ্রিস্টাব্দে মুহাম্মদ ও আবদুল্লাহ ইবনে আবদুল মালিক পুনরায় একাধিক সামরিক অভিযান পরিচালনা করে শেষ পর্যন্ত বিদ্রোহ সম্পূর্ণভাবে দমন করতে সক্ষম হন। এরপর ৭০৫ খ্রিস্টাব্দে মুহাম্মদ উমাইয়া শাসনকে আরো দৃঢ়ভাবে প্রতিষ্ঠা করার উদ্দেশ্যে আর্মেনিয়ার প্রভাবশালী রাজবংশীয় অভিজাত পরিবারগুলির বিরুদ্ধে ব্যাপক অভিযান চালান। ফলে অঞ্চলটিতে উমাইয়া শাসনের কর্তৃত্ব আরো শক্তিশালী হয়ে ওঠে।

৭০৫ খ্রিস্টাব্দে যখন প্রথম ওয়ালিদ খিলাফতের সিংহাসনে আরোহণ করেন, তখন ধীরে ধীরে মুহাম্মদের প্রভাব কমতে শুরু করে। তার পরিবর্তে তাঁরই ভাতিজা মাসলামা ইবনে আবদুল মালিকের গুরুত্ব বাড়তে থাকে। মাসলামাও তাঁর মতো একজন দাসী মায়ের সন্তান ছিলেন এবং তিনি ক্রমে বাইজেন্টাইনদের বিরুদ্ধে সামরিক অভিযানের নেতৃত্ব গ্রহণ করেন। পরবর্তীতে ৭০৯/৭১০ খ্রিস্টাব্দের দিকে মাসলামা সম্পূর্ণরূপে মুহাম্মদের স্থলাভিষিক্ত হয়ে আল-জাজিরা, আর্মেনিয়া ও আজারবাইজানের গভর্নর হিসেবে দায়িত্ব গ্রহণ করেন। মুহাম্মদ ৭১৯ অথবা ৭২০ সালে মৃত্যুবরণ করেন। 

## স্ত্রী ও সন্তান
মুহাম্মদ ছিলেন শেষ উমাইয়া খলিফা দ্বিতীয় মারওয়ানের (শা. ৭৪৪–৭৫০ খ্রি.) পিতা। দ্বিতীয় মারওয়ানের জন্ম এক অজ্ঞাতনামা নারীর গর্ভে হয়, যিনি সম্ভবত আরব বংশোদ্ভূত ছিলেন না। কিছু ঐতিহাসিক বর্ণনায় বলা হয় যে, তিনি কুর্দি বংশোদ্ভূত ছিলেন। বিভিন্ন সূত্র অনুযায়ী ধারণা করা হয় যে, আবদুল্লাহ ইবনুল জুবায়েরের বিদ্রোহ দমন করার সময় তিনি সেই নারীকে বন্দি হিসেবে গ্রহণ করেন। পরবর্তীতে তার গর্ভেই দ্বিতীয় মারওয়ানের জন্ম হয়।

মুহাম্মদ অপর দুইজন কুরাইশি নারীকেও বিবাহ করেন। তাদের মধ্যে একজন ছিলেন উম্মে জুমাইল বিনত আবদুর রহমান। তিনি বনু আদি গোত্রের সাহাবি যায়েদ ইবনুল খাত্তাবের নাতনি ছিলেন। তাঁর আরেকজন স্ত্রী হলেন বিনত ইয়াজিদ ইবনে আবদুল্লাহ, যিনি শাইবা ইবনে রাবিয়ার নাতনি ছিলেন। শাইবা ইবনে রাবিয়াহ বনু আবদ শামস গোত্রের একজন গুরুত্বপূর্ণ ব্যক্তি ছিলেন। বনু আবদ শামস গোত্র থেকেই উমাইয়া বংশের উৎপত্তি হয়।

## তথ্যসূত্র


## গ্রন্থপঞ্জি
 

* 
* 
* 
* 
* 
* 

বিষয়শ্রেণী:উমাইয়া গভর্নর
বিষয়শ্রেণী:উমাইয়া সেনাপতি
বিষয়শ্রেণী:বনু উমাইয়া